Առանձին հարց է նաեւ, թե որքանո՞վ են տրամաբանական այն պնդումները, որ այդ ֆորումը նախադրյալ է հետագայում եւս համահասարակական նշանակության խնդիրները քննարկելու համար։ ՀԺԿ նախագահ Ստեփան Դեմիրճյանն անգամ հայտարարեց, թե սա ավելի նպատակային ձեւաչափ է, քան հանրային պալատի ստեղծման նախաձեռնությունը։ Իրականում հարցը պետք է դիտարկել երկու մակարդակով. բուն Ղարաբաղյան խնդրի հեռանկարի եւ ներհասարակական ճգնաժամը հաղթահարելու շրջանակներում։ Առաջինի դեպքում ոչ մի էական արդյունք փաստացի չունենք, որովհետեւ ասելիք եւ լսելիք չկար, որովհետեւ իշխանությունը խնդիր չէր դրել անկեղծորեն բացել խաղաքարտերը։ Նման պայմաններում վերոնշյալ երեք սկզբունքային ելակետերի պաշտպանության մասին նախագահի հավաստիացումները լիարժեքորեն բավարար էին այդ հանդիպումից գոհունակություն հայտնելու համար։